สินเชื่อบริโภคโตพรวด8หมื่นล้านคนไทยแห่ช็อปซื้อบ้านรถยนต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ธปท.เผยสินเชื่อเพื่อการบริโภคยังขยายตัวสูง ตามการเพิ่มขึ้นของรายได้ แซงหน้าสินเชื่อภาคธุรกิจที่โตแค่ 2.1% 
ธนาคารแห่งประเทศไทย (ธปท.) รายงานการขยายตัวของสินเชื่อ ณ สิ้นไตรมาส 2 ปีนี้ พบว่ายอดเงินสินเชื่อคงค้างแยกตามประเภทธุรกิจทั้งระบบที่มีอยู่ 7.17 ล้านล้านบาท ขยายตัวได้ 5.3% จากไตรมาสก่อนหน้าที่ขยายตัว 2.5% โดยสินเชื่อเพื่อการอุปโภคบริโภคเพิ่มขึ้นมากที่สุด 8.24 หมื่นล้านบาท หรือเพิ่มขึ้น 4.65% จาก 1.77 ล้านล้านบาทในไตรแรก เพิ่มเป็น 1.85 ล้านล้านบาท 
สินเชื่อโดยรวมยัง โดยในจำนวนนี้ สินเชื่อเพื่อการบริโภคยังขยายตัวได้ดีที่สุด 14.3% 
ขณะที่สินเชื่อบริษัทธุรกิจและสินเชื่อผู้ประกอบการขนาดกลางและขนาดย่อม (เอสเอ็มอี) ขยายตัวได้เพียง 2.1% เท่ากัน แต่สินเชื่อเอสเอ็มอีมีแนวโน้มที่จะขยายตัวได้ดีขึ้นตามการฟื้นตัวของเศรษฐกิจ 
“ในภาวะที่เศรษฐกิจปรับตัวดีขึ้น สินเชื่อธุรกิจมีแนวโน้มที่จะปรับดีขึ้นตามการลงทุนที่เพิ่มขึ้น เช่นเดียวกับสินเชื่อเพื่อการบริโภคก็น่าจะเพิ่มขึ้นตามรายได้ของภาคครัวเรือนที่ดีขึ้นด้วย” แหล่งข่าวเปิดเผย
ด้านสินเชื่อเพื่อการจัดหาที่อยู่อาศัยเพิ่มขึ้น 3.82 หมื่นล้านบาท หรือเพิ่มขึ้น 3.92% จาก 9.73 แสนล้านบาท เป็น 1.01 ล้านล้านบาท 
สินเชื่อเพื่อการซื้อหรือเช่าซื้อรถยนต์และรถจักรยานยนต์เพิ่มขึ้น 2.44 หมื่นล้านบาท หรือเพิ่มขึ้น 5.95% จาก 4.1 แสนล้านบาท เป็น 4.34 แสนล้านบาท 
สินเชื่อการบริโภคส่วนบุคคลอื่นๆ หรือสินเชื่อที่ผู้กู้ไม่ระบุวัตถุประสงค์ที่ชัดเจน เพิ่มขึ้น 2 หมื่นล้านบาท หรือเพิ่มขึ้น 5.8% จาก 3.46 แสนล้านบาท เป็น 3.66 แสนล้านบาท และสินเชื่อเพื่อการศึกษาเพิ่มขึ้น 8 ล้านบาท จาก 233 ล้านบาท เป็น 241 ล้านบาท 
ด้านสินเชื่อที่ปรับลดลง ประกอบด้วย สินเชื่อเพื่อการซื้อที่ดินลดลง 197 ล้านบาท หรือลดลง 0.52% จาก 3.78 หมื่นล้านบาท เหลือ 3.76 หมื่นล้านบาท หลังจากรัฐบาลเลิกมาตรการภาษีเพื่อกระตุ้นอสังหาริมทรัพย์
สินเชื่อการจัดซื้ออสังหาริมทรัพย์เพื่อการอื่นลดลง 7 ล้านบาท หรือ 0.47% จาก 1,466 ล้านบาท เหลือ 1,459 ล้านบาท และสินเชื่อเพื่อการเดินทางไปทำงานต่างประเทศลดลง 50 ล้านบาท จาก 410 ล้านบาท เหลือ 360 ล้านบาท